Document ID: 32013D0704

TARYBOS ĮGYVENDINIMO SPRENDIMAS
2013 m. lapkričio 19 d.
kuriuo patvirtinama atnaujinta Portugalijos makroekonominio koregavimo programa
(2013/704/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo (1), ypač į jo 7 straipsnio 5 dalį,
atsižvelgdama į Europos Komisijos pasiūlymą,
kadangi:
(1)
Reglamentas (ES) Nr. 472/2013 taikomas valstybėms narėms, kurios jo įsigaliojimo metu jau gavo finansinę pagalbą, įskaitant pagalbą iš Europos finansinės padėties stabilizavimo priemonės (toliau - EFSM) ir (arba) Europos finansinio stabilumo fondo (toliau - EFSF);
(2)
Reglamentu (ES) Nr. 472/2013 nustatomos valstybių narių, kurios gavo tokią finansinę pagalbą, makroekonominio koregavimo programų patvirtinimo taisyklės, kurias būtina taikyti kartu su Tarybos reglamento (ES) Nr. 407/2010 (2) nuostatomis, kai atitinkama valstybė narė gauna pagalbą ir pagal EFSM, ir iš kitų šaltinių;
(3)
Portugalijai buvo suteikta finansinė pagalba ir pagal EFSM Tarybos įgyvendinimo sprendimu 2011/344/ES (3), ir iš EFSF;
(4)
siekiant nuoseklumo, pagal Reglamentą (ES) Nr. 472/2013 atnaujinta Portugalijos makroekonominio koregavimo programa turėtų būti patvirtinta darant nuorodas į atitinkamas Įgyvendinimo sprendimo 2011/344/ES nuostatas;
(5)
pagal Įgyvendinimo sprendimo 2011/344/ES 3 straipsnio 10 dalį Komisija kartu su Tarptautiniu valiutos fondu ir bendradarbiaudama su Europos Centriniu Banku atliko bendrą aštuntą ir devintą peržiūras, siekdama įvertinti Portugalijos valdžios institucijų pažangą įgyvendinant pagal makroekonominio koregavimo programą sutartas priemones, taip pat sutartų priemonių veiksmingumą ir jų ekonominį bei socialinį poveikį. Todėl po tos peržiūros reikia padaryti kelis esamos makroekonominio koregavimo programos pakeitimus;
(6)
tie pakeitimai nustatomi atitinkamose Įgyvendinimo sprendimo 2011/344/ES su pakeitimais, padarytais 2013 m. lapkričio 19 d. Tarybos įgyvendinimo sprendimu 2013/703/ES, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai (4), nuostatose,
PRIĖMĖ ŠĮ SPRENDIMĄ:
1 straipsnis
Patvirtinamos priemonės, nustatytos Įgyvendinimo sprendimo 2011/344/ES 3 straipsnio 7-9 dalyse, kurių Portugalija turi imtis įgyvendindama savo makroekonominio koregavimo programą.
2 straipsnis
Šis sprendimas įsigalioja pranešimo apie jį dieną.
3 straipsnis
Šis sprendimas skirtas Portugalijos Respublikai.
Priimta Briuselyje 2013 m. lapkričio 19 d.

Labels: 2
19
5
18
15